K O R R A L D U S 

Haapsalu									08. oktoober 2025 nr 892

									

Detailplaneeringu vastuvõtmine ja avalikule väljapanekule suunamine
(Lao tn 1 ja Kiltsi tee 2b, Haapsalu linn)

Haapsalu Linnavolikogu algatas 30.03.2008 otsusega nr 218 „Detailplaneeringu algatamine (Kiltsi tee, Ungru tee ja maaüksuse „Paralepa rand ja puhkeala“ vaheline ala)“ detailplaneeringu. Haapsalu Linnavolikogu 30.03.2008 otsusega nr 218 jäeti planeeritaval alal algatamata keskkonnamõju strateegiline hindamine.

Detailplaneeringu algatas 17 aastat tagasi Haapsalu Linnavolikogu Finantsvahenduse OÜ ja Igor Lopatkini avalduse alusel, tegu oli tolleaegset üldplaneeringut muutva detailplaneeringuga. Tänasel hetkel on detailplaneering kooskõlas Haapsalu linna üldplaneering 2030+ ning vastavalt planeerimisseaduse § 139 lg 1 kehtestab detailplaneeringu kohaliku omavalitsuse üksus ehk Haapsalu Linnavalitsus.

30. juunil 2023 esitas Jaama Arenduse OÜ taotluse detailplaneeringu koostamise algatamiseks ning kuna Finantsvahenduse OÜ ja Igor Lopatkini detailplaneeringu koostamine oli seisma jäänud ning kinnistute omanikud olid vahetunud, esitasid Finantsvahenduse OÜ ja Igor Lopatkin avalduse detailplaneeringu koostamisest loobumiseks. Selle järgselt oli detailplaneeringu koostamise huvitatud isik Jaama Arenduse OÜ ning detailplaneeringu koostaja Optimal Projekt OÜ. Lisaks omanike vahetusele, muudeti ka detailplaneeringu nime – „Kiltsi tee, Ungru tee ja maaüksuse „Paralepa rand ja puhkeala“ vaheline ala“ muudeti „Lao tn 1 ja Kiltsi tee 2b“ nimeliseks.

Planeeringuala suurus on ligikaudu 3,42 ha. Planeeringuala hõlmab eraomandis olevat Lao tn 1 kinnistut (katastritunnusega 18301:016:0029), mille sihtotstarve on 100% tootmismaa ning pindala on 8440 m²; eraomandis olevat Lao tn 3 kinnistut (katastritunnusega 18301:016:0015), mille sihtotstarve on 100% tootmismaa ning pindala on 1607 m2; munitsipaalomandis olevat Lao tn 5 kinnistut (katastritunnusega 18301:001:0238), mille sihtotstarve on 100% üldkasutatav maa ning pindala on 5931 m2; eraomandis olevat Kiltsi tee 2b kinnistut (katastritunnusega 18301:017:0013), mille sihtotstarve on 100% tootmismaa ning pindala on 13 975 m2. Lao tn 1 ja Lao tn 3 kinnistud on hoonestatud, Lao tn 5 kinnistu on hoonestamata ning Kiltsi tee 2b kinnistul asub Maa- ja Ruumiameti kaardirakenduse põhjal alajaam. Antud alal puudub varasemalt kehtestatud detailplaneering.

Detailplaneeringu eesmärk on kinnistute senine tootmismaa sihtotstarve muuta ärimaa, üldkasutatava maa ja transpordimaa sihtotstarbega kruntideks. Planeeringualale soovitakse rajada kuni nelja korruselisi ärihooneid – kauplus, stock-office tüüpi hoone, töökoda vms.

Planeeringuala asub Haapsalu linnas Lao tn 1, Lao tn 3, Lao tn 5, Kiltsi tee 2b, ja Lao tänav katastriüksustel. Planeeringuala piirneb kirdest, idast, edelast ja lõunast Kiltsi tee ja Ungru tee kinnistutega ning põhjast ja läänest üldkasutatava maa sihtotstarbega kinnistuga.

Lähtudes OÜ Visioon Haljastuse haljastu hinnangust, moodustavad suurema osa haljastusest kiirekasvulised ja lühiealised puuliigid. Lao tn 1 kinnistul asub valdavalt IV väärtusklassi (haljastuslikult väheväärtuslikud) puistud. Kiltsi tee 2b kinnistul kasvab puude ja põõsaste noor järelkasv, osa puid on hinnatud III väärtusklassi (haljastuslikult olulised), kuid leidub ka II väärtusklassi (haljastuslikult väärtuslik) sanglepp. Lao tn 3 kinnistul puid ei kasva. Lao tn 5 kinnistul kasvavad nooremas keskeas lepad, kased ja haavad, mistõttu on Lao tn 5 kinnistu haljastu hinnatud haljastuslikult väheväärtuslikuks.

Planeeritavale krundile määratakse ehitusõigus, arhitektuursed tingimused hoonete püstitamiseks, krundi teenindamiseks vajalike tehnovõrkude põhimõttelised asukohad, lahendatakse haljastuse- ja heakorrapõhimõtted ning liiklus- ja parkimiskorralduse määramine.

Haapsalu linna üldplaneeringu kohaselt asub planeeringuala segafunktsiooniga maa-alal, kus on lubatud elamud, majutus-, toitlustus-, büroo-, kaubandus-, teenindus, spaahotelli vms, spordi-, meelelahutus- ja ühiskondlikud hooned ning neid teenindavad rajatised, puhkealad ning teed ja väljakud.

Haapsalu Linnavalitsus toetab detailplaneeringu taotleja soovi muuta kinnistute sihtotstarvet ning rajada planeeringualale ärihooned. Detailplaneeringu algataja, koostamise korraldaja ja kehtestaja on Haapsalu Linnavalitsus.

Käesoleva detailplaneeringu algatamisega ei kavandata tegevust, mis oleks olulise keskkonnamõjuga keskkonnamõju hindamise ja keskkonnajuhtimissüsteemi seaduse (edaspidi KeHJS) § 33 lg 1 p 3 mõistes ning mis kohustab koostama keskkonnamõju strateegilist (edaspidi KSH) hindamist. Detailplaneeringus planeeritav tegevus ei sisalda KeHJS § 6 lg 2 toodud tegevusvaldkonda (taristu ehitamine või kasutamine), mille puhul tuleb kaaluda keskkonnamõju strateegilise hindamise vajadust.

Enne detailplaneeringu vastuvõtmist sõlmib linnavalitsus arendajaga notariaalse halduslepingu PlanS § 131 lõikes 1 nimetatud detailplaneeringukohaste ja planeeringulahenduse elluviimiseks otseselt vajalike ning sellega funktsionaalselt seotud rajatiste väljaehitamiseks.

Detailplaneering on kooskõlastatud Muinsuskaitseameti, Terviseameti, Keskkonnaameti, Päästeameti ja AS Eesti Raudteega. Planeeringu koostamisse on kaasatud Telia Eesti AS, Imatra Elekter AS ja Haapsalu Veevärk AS.

Lao tn 1 ja Kiltsi tee 2b detailplaneeringu koostamisest huvitatud isik on Jaama Arenduse OÜ  (kontaktisik Kristo Priimägi, kristo.priimagi@gmail.com) ja koostaja Optimal Projekt OÜ (kontaktisik Arno Anton, arno@opt.ee).

Juhindudes kohaliku omavalitsuse korralduse seaduse § 6 lg 1, planeerimisseaduse § 134, § 135 lg 1 p 2, lg 5 ja lg 7, Haapsalu linna põhimääruse § 46 lg 1 p 2 ning Haapsalu Linnavolikogu 28.05.2021 otsusest nr 250 „Volituste andmine“, Haapsalu Linnavalitsus

k o r r a l d a b:

1.	Võtta vastu Haapsalu linnas, Lao tn 1 ja Kiltsi tee 2b detailplaneering ja korraldada planeeringu avalik väljapanek.
2.	Avaldada planeeringu väljapaneku toimumise kuupäev, kellaaeg ja asukoht ajalehes Lääne Elu ja linna veebilehel hiljemalt 14 päeva enne avaliku väljapaneku algust.
3.	Korraldus jõustub teatavakstegemisest.
4.	Korraldust on õigus vaidlustada 30 päeva jooksul, arvates päevast, millal vaiet esitama õigustatud isik korraldusest teada sai või oleks pidanud teada saama, esitades vaide Haapsalu Linnavalitsusele haldusmenetluse seadusega vaidemenetlusele kehtestatud korras. Korralduse peale on kaebeõigusega isikul õigus esitada kaebus Tallinna Halduskohtule halduskohtumenetluse seadustiku §-s 46 sätestatud tähtaegadel ja halduskohtumenetluse seadustikus sätestatud korras.

/allkirjastatud digitaalselt/						
/allkirjastatud digitaalselt/
Urmas Sukles	
Linnapea								Erko Kalev												Linnasekretär